title: Ανάλυση επικινδυνότητας με την χρήση της μεθόδου Bow Tie σε εργασίες Α΄ βαθμού αεροσκάφους F-16 BLK 52+
Creators: name: Παληγιαννη Τριανταφυλλια
Publisher: name: Technical University of Crete
Year: 2018

description: Στην παρούσα εργασία πραγματοποιήθηκε ανάλυση επικινδυνότητας τριών
εργασιών επί των αεροσκαφών F-16 Blk 52+. Οι εργασίες αυτές είναι α) η ανύψωση του αεροσκάφους στους γρύλους, η οποία εκτελείται όποτε απαιτείται για εργασίες συντήρησης ή αποκατάστασης βλάβης, β) η αντικατάσταση κύριου ελαστικού επισώστρου και γ) η ρυμούλκηση – μεταφορά του αεροσκάφους. Πρόκειται για εργασίες οι οποίες παρουσιάζουν μεγάλη συχνότητα εκτέλεσης σε μια Πολεμική Μοίρα. Εξαιτίας της φύσης των εργασιών κάθε σφάλμα επί του αεροσκάφους είναι δυνατόν να επιφέρει σοβαρούς τραυματισμούς προσωπικού, ακόμα και θάνατο πέρα από την αναμενόμενη φθορά ή καταστροφή του υλικού. Αυτός είναι και ο λόγος που οδήγησε στην επιλογή των συγκεκριμένων εργασιών ώστε να αναλυθούν οι πιθανοί κίνδυνοι κατά την εκτέλεση τους και να αποτραπούν τυχόν επικίνδυνες καταστάσεις.
Αρχικά γίνεται εισαγωγή στην έννοια της υγιεινής και ασφάλειας στην
εργασία. Πρόκειται για μια συνιστώσα η οποία είναι άμεσα συνυφασμένη με την
διαχείριση της ποιότητα εντός της επιχείρησης. Επίσης, γίνεται αναφορά στους
φορείς προστασίας της υγιεινής και ασφάλειας στην εργασία και στο θεσμικό πλαίσιο από το οποίο διέπεται. Ενώ όσον αφορά τα συστήματα διαχείρισης της ασφάλειας, αυτά έχουν αναπτυχθεί με στόχο την μείωση της επικινδυνότητας.
Έπειτα ακολουθεί επεξήγηση της έννοιας του επαγγελματικού κινδύνου και
παρουσίαση της διαδικασίας που ακολουθείται για την εκτίμηση της επικινδυνότητας των διαφόρων οργανισμών. Επιπλέον, προσδιορίζεται ο κίνδυνος στα πλαίσια της Πολεμικής Αεροπορίας (Π.Α.) και παρουσιάζεται η διαδικασία εκτίμησης της επικινδυνότητας εντός αυτής.
Οι μέθοδοι που χρησιμοποιήθηκαν στην παρούσα εργασία προκειμένου να
προβούμε στην ανάλυση της επικινδυνότητας των τριών εργασιών επί των
αεροσκαφών F-16 Blk 52+ είναι α) η ιεραρχική ανάλυση εργασιών, β) η τεχνική των δέντρων αστοχιών και γ) τα διαγράμματα τύπου bow tie. Μέσω διαγραμματικής απεικόνισης παρουσιάζονται και αναλύονται οι κίνδυνοι που εγκυμονούν κατά την εκτέλεση των τριών εργασιών των αεροσκαφών F-16 Blk 52+. Επίσης παρουσιάζονται οι αιτίες – απειλές, οι οποίες εάν συμβούν ενεργοποιούν τους κινδύνους και οι επιπτώσεις που επιφέρει ο κάθε κίνδυνος. Επιπλέον, γίνεται μια αναλυτική παρουσίαση όλων των ενδιάμεσων φραγμών οι οποίοι αφενός μπορούν να εμποδίσουν την εμφάνιση των απειλών και αφετέρου εάν προκύψει κάποιος κίνδυνος είναι δυνατόν να μετριάσουν τις ανεπιθύμητες καταστάσεις των επιπτώσεων.
Μετά από την εξέταση και των τριών εργασιών βρέθηκε ότι τα σφάλματα που
μπορούν να γίνουν σε κάθε εργασία ποικίλουν και προέρχονται κατά κύριο λόγω από παράλειψη των γραπτών διαδικασιών ή μη ορθή εκτέλεση κάποιας ενέργειας. Οι ανεπιθύμητες καταστάσεις οι οποίες εμφανίζονται εξαιτίας των κινδύνων είναι
«Αεροπορικό Ατύχημα», «Φθορά αεροσκάφους/εξοπλισμού» και «Τραυματισμός
Προσωπικού». Όσον αφορά τα μέτρα πρόληψης, σε γενικές γραμμές εφαρμόζεται η ίδια κατεύθυνση για το σύνολο των περιπτώσεων. Ενώ τα προστατευτικά μέτρα είναι ανάλογα της κάθε περίπτωσης. 
Με γνώμονα τα ανωτέρω ευρήματα, συμπεραίνουμε ότι η διοίκηση αρχικά
πρέπει να εστιάσει την προσοχή της σε πυλώνες όπως η εκπαίδευση του προσωπικού ώστε να διασφαλίζεται η τήρηση των τεχνικών οδηγιών, καθώς επίσης και στην εφαρμογή κατάλληλου προγράμματος συντήρησης των γνώσεων των τεχνικών. Τα τελευταία πρέπει να λαμβάνονται υπόψη σε συνδυασμό με κατάλληλο προγραμματισμό των εργασιών ώστε να αποφεύγονται καταστάσεις αυξημένου φόρτου και να συνυπολογίζονται τυχόν εξωτερικοί παράγοντες όπως είναι οι συνθήκες εργασίας.